
LIETUVOS RESPUBLIKOS SEIMO
 ETIKOS IR PROCEDŪRŲ KOMISIJA

IŠVADA
DĖL SEIMO NARIO JUZEFO KVETKOVSKIO LĖŠŲ SU PARLAMENTINE VEIKLA SUSIJUSIOMS IŠLAIDOMS NAUDOJIMO
2014-03-19   Nr. 101-I-1
Vilnius
Seimo Etikos ir procedūrų komisija (toliau – Komisija): Povilas Gylys, Petras Gražulis, Vytautas Juozapaitis, Andrius Palionis, Valdas Skarbalius, Valentinas Stundys, Stasys Šedbaras, Leonard Talmont, Dalia Teišerskytė, Darius Ulickas, Povilas Urbšys, Mečislovas Zasčiurinskas, Edvardas Žakaris, vadovaudamasi Lietuvos Respublikos Seimo statuto (toliau – Seimo statutas) 78 straipsnio 1 dalies 6 punkto nuostata, tyrė, ar Seimo narys Juzef Kvetkovskij lėšas, gautas iš valstybės biudžeto išlaidoms, susijusioms su jo parlamentine veikla, panaudojo pagal paskirtį.


Etikos ir procedūrų komisija konstatuoja:


Seimo narys Juzef Kvetkovskij Seimo kanceliarijos Finansų departamentui pateiktoje išlaidų, susijusių su parlamentine veikla, avanso ataskaitoje už 2013 m. liepos – rugsėjo mėnesius nurodė, kad 124 litus jis panaudojo suvenyrui įsigyti. 

J. Kvetkovskij prie minėtos sąskaitos pridėtame aiškinamajame rašte nurodė, kad suvenyras (sąsagos) buvo įteiktas Šalčininkų rajono savivaldybės Švietimo skyriaus vyr. specialistui 60-ojo jubiliejaus proga. Seimo narys vyr. specialistą pasveikino 2013 m. rugpjūčio 30 d. vykusio minėjimo metu. UAB „Aukso centras“ sąskaita-faktūra už Seimo nario įsigytą juvelyrinį dirbinį buvo išrašyta ir apmokėta 2013 m. rugpjūčio 27 d. Šalčininkų rajono savivaldybės Švietimo skyriaus vyr. specialistui pasveikinti taip pat buvo įteikta 120 litų vertės gėlių puokštė. UAB „Rožių imperija“ sąskaita-faktūra už Seimo nario įsigytą gėlių puokštę buvo išrašyta ir apmokėta 2013 m. rugpjūčio 30 d.
Remdamasi Seimo statuto 78 straipsnio 1 dalies 6 punkte suteiktais įgaliojimais, Komisija kontroliuoja, ar lėšos, gautos iš valstybės biudžeto Seimo nario išlaidoms, susijusioms su jo parlamentine veikla, naudojamos pagal paskirtį. Vertindama lėšų panaudojimo teisėtumą, Komisija vadovaujasi Lietuvos Respublikos Seimo valdybos 2008 m. gruodžio 24 d. sprendimu Nr. 46 patvirtintu Seimo narių lėšų su parlamentine veikla susijusioms išlaidoms skyrimo, naudojimo ir atsiskaitymo už jas tvarkos aprašu (toliau – Aprašas). Šio Aprašo 7.3 papunktyje nustatyta, kad su Seimo nario parlamentine veikla susijusioms išlaidoms priskiriamos knygų, gėlių ir suvenyrų įsigijimo išlaidos. Aprašo 10 punkte įtvirtintas reikalavimas, kad Seimo narys, įsigijęs knygų, gėlių ar suvenyrų, pateiktų ir aiškinamąjį raštą, kuriame išsamiai nurodytų, kokiems tikslams panaudotos lėšos (renginio pavadinimas, renginio programa, kokiems asmenims priimti ar pasveikinti įteiktos knygos, gėlės ar suvenyrai).
Aukščiau minėtas juvelyrinis dirbinys (sąsagos) Seimo nario pateiktame aiškinamajame rašte įvardijamas kaip „suvenyras“. Šis dirbinys valstybinėje įstaigoje dirbančiam specialistui buvo įteiktas kaip dovana asmeninės sukakties proga. 

Etikos ir procedūrų komisija nusprendė:


Seimo narys Juzef Kvetkovskij iš valstybės biudžeto lėšų, skirtų Seimo nario parlamentinei veiklai, apmokėdamas už juvelyrinį dirbinį, įsigytą pasveikinti valstybinės įstaigos specialistą jubiliejaus proga, šias lėšas panaudojo ne pagal paskirtį.
Pritarta bendru sutarimu.

